Erol Avdović

Erol Avdović bosanskohercegovački je novinar i diplomat. Od jula 2023. ambasador je Bosne i Hercegovine u Belgiji i Luksemburgu sa sjedištem u Bruxellesu, a više od 30 godina bio je novinar, dopisnik iz Ujedinjenih nacija i Sjedinjenih Američkih Država sa sjedištem u New Yorku.

 Karijera 
Rođen je 1958. u Skoplju.http://www.bh-leksikon.ba/index.php?sid=575 Do 1992. živio je u Sarajevu, a od 1993. u New Yorku. Od 1992. bio je dopisnik iz Ujedinjenih nacija za medije sa zapadnog Balkana, iz Njemačke i Turske, kao i londonski WTN, agenciju "Sense" iz Bruxellesa te saradnik američkih medija. Bio je stalni dopisnik iz New Yorka za Vjesnik i Jutarnji list iz Zagreba (2005–2009) te kolumnist Oslobođenja (2008–2010). Od maja 2010. do 2018. bio je dopisnik, komentator i kolumnist za Dnevni avaz, od 1997. izvještač je njemačkog radija Deutsche Welle i WDR-ovog programa za jugoistočnu Evropu. Bio je i stringer iz UN-a za hrvatski i bosanskohercegovački program Glasa Amerike. Saradnik je i BH Radija 1, N1 i Face TV-ja iz Sarajeva.

Od 1980. do 2010. objavio je veliki broj članaka u medijima s područja bivše Jugoslavije. Od 1991. do 2011. objavio je i intervjue s većinom predsjednika i šefova vlada ili diplomatija sa zapadnog Balkana. Imao je intervjue s generalnim sekretarima UN-a Kofijem Annanom (čije je dijelove prenio The New York Times) i Ban Ki-moonom te s predsjednikom Sjedinjenih Američkih Država Joeom Bidenom. Objavljuje stručne članke koji se bave UN-om i američkom politikom. Učestvovao je na panel-diskusijama u UN-u i na američkim univerzitetima Columbia i Leigh. Kao analitičar se javljao i za Al Jazeeru English. U UN-u je uređivao poseban program na internetskoj televiziji "ICastNews.com", s kojom još sarađuje. Od oktobra 2010. vodi i multimedijalnu agenciju "Webpublicapress" u New Yorku.

Autor je knjiga Dnevnik imitacije (1988) i Daytonska podmornica (1996). Proglašen je "Novinarom godine" za 1999. od Studija 99 iz Sarajeva. Dvaput je bio predsjednik Udruženja akreditovanih novinara u UN-u (UNCA). Objavljuje na bosanskom, hrvatskom i makedonskom te na engleskom i turskom jeziku. Diplomirao je na Ekonomskom fakultetu Univerziteta "Sveti Kiril i Metodij" u Skoplju.

 Reference  

 Vanjski linkovi 
 Avdovićev intervju s Danilom Türkom ()
 Avdovićev razgovor s Angelinom Jolie 
 iCastNews: UN, New York – Out of Africa 
 Daytonska podmornica ( – )

Kategorija:Rođeni 1958.
Kategorija:Živi ljudi
Kategorija:Ambasadori Bosne i Hercegovine
Kategorija:Biografije, Skoplje
Kategorija:Bosanskohercegovački novinari
Kategorija:Makedonski novinari